Diari Oficial de la Generalitat Valenciana


Sumari del DOGV 4781, del 23-06-2004 (2004/6400)

ORDE de 7 de juny de 2004, del conseller de Sanitat, per la qual convoca huit beques per al foment de la formació complementària en ordenació de productes sanitaris, en programes especials de farmacovigilància, en sistema de vigilància de productes sanitaris, en organització i anàlisi de la visita mèdica en atenció primària i especialitzada, en prestació farmacèutica sociosanitària i en prestació farmacèutica en atenció primària i especialitzada, en la Conselleria de Sanitat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4781

Data del DOGV
:   23-06-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/6400


Data del document
:   07-06-2004

Organisme emissor
:   Conselleria de Sanitat

Tipus de document
:   Ordre

Correcció d'errades

 Descriptors 

:   * cirurgia
    * ajuda pública
    * suport econòmic
    * farmacèutic
    * metge
    * assignació per estudis

ORDE de 7 de juny de 2004, del conseller de Sanitat, per la qual convoca huit beques per al foment de la formació complementària en ordenació de productes sanitaris, en programes especials de farmacovigilància, en sistema de vigilància de productes sanitaris, en organització i anàlisi de la visita mèdica en atenció primària i especialitzada, en prestació farmacèutica sociosanitària i en prestació farmacèutica en atenció primària i especialitzada, en la Conselleria de Sanitat. [2004/X6400]
  
La Conselleria de Sanitat, en el marc de la política dirigida a fomentar la formació complementària de persones amb beques a través de la realització de pràctiques professionals, convoca la concessió de huit beques en la Direcció General de Farmàcia i Productes Sanitaris de la Conselleria de Sanitat, dues de les quals per a la realització de pràctiques en ordenació de productes sanitaris, una en programes especials de farmacovigilància, una en sistema de vigilància de productes sanitaris, dues en organització i anàlisi de la visita mèdica en atenció primària i especialitzada, una en prestació farmacèutica sociosanitària i una altra en prestació farmacèutica en atenció primària i especialitzada.
  
Fent ús de les facultats que em conferixen el Decret 116/2003, d'11 de juliol, que aprova el Reglament Orgànic i Funcional de la Conselleria de Sanitat, i l'article 35 de la Llei 5/1983, de 30 de desembre, de Govern Valencià, i segons el que establix el Decret 108/1992, de 6 de juliol, del Govern Valencià, que regula la concessió de beques,
  
ORDENE
  
Article 1
  
Es convoca un concurs públic per a la concessió de huit beques en la Direcció General de Farmàcia i Productes Sanitaris de la Conselleria de Sanitat: dues beques destinades a persones llicenciades en farmàcia o en medicina i cirurgia per a la realització de pràctiques professionals en ordenació de productes sanitaris, una altra beca destinada a llicenciats en farmàcia o en medicina i cirurgia per a la realització de pràctiques professionals en programes especials de farmacovigilància, una altra beca destinada a llicenciats en farmàcia per a la realització de pràctiques professionals en sistema de vigilància de productes sanitaris, dues beques destinades a llicenciats en farmàcia per a la realització de pràctiques professionals en organització i anàlisi de la visita mèdica en atenció primària i especialitzada, una altra beca destinada a llicenciats en farmàcia per a la realització de pràctiques professionals en prestació farmacèutica sociosanitària i una altra beca destinada a llicenciats en farmàcia per a la realització de pràctiques professionals en prestació farmacèutica en atenció primària i especialitzada.
  
Article 2
  
Aprovar les bases que s'adjunten com annex I de la present orde, per les quals ha de regir-se esta convocatòria, i també el model de sol·licitud de l'annex II.
  
Article 3
  
La dotació econòmica per a finançar les beques d'esta convocatòria per a l'exercici de 2004 és de la quantia global màxima de 64.420 euros, a càrrec de l'aplicació pressupostària 17.68.86.3556.173.35.7, línia de subvenció amb codi comptable T4542, en els pressuposts de la Generalitat Valenciana per a l'any 2004.
  
Article 4
  
Esta orde entrarà en vigor el mateix dia de la publicació en el Diari Oficial de la Generalitat Valenciana.
  
Article 5
  
Contra esta orde, que exhaurix la via administrativa, podrà interposar-se un recurs contenciós administratiu, davant la sala contenciosa administrativa del Tribunal Superior de Justícia de la Comunitat Valenciana, dins del termini de dos mesos, comptadors des de l'endemà de la publicació, d'acord amb el que establixen els articles 10 i 46 de la llei reguladora de la Jurisdicció Contenciosa Administrativa. Potestativament, s'hi pot interposar un recurs de reposició davant el mateix òrgan que ha dictat l'orde, dins del termini d'un mes comptador des de l'endemà de la publicació, segons el que disposen els articles 116 i 117 de la Llei 30/1992, de 26 de novembre.
  
València, 7 de juny de 2004
  
El conseller de Sanitat,
  
Vicente Rambla Momplet
  
ANNEX I
  
Bases de la convocatòria per a la concessió de huit beques per a pràctiques professionals en la Direcció General de Farmàcia i Productes Sanitaris de la Conselleria de Sanitat
  
Primera. Objecte específic
  
Les beques tenen per objecte el foment de la formació complementària en ordenació de productes sanitaris, en programes especials de farmacovigilància, en sistema de vigilància de productes sanitaris, en organització i anàlisi de la visita mèdica en atenció primària i especialitzada, en prestació farmacèutica sociosanitària i en prestació farmacèutica en atenció primària i especialitzada de les persones becades a través de pràctiques professionals en distintes unitats adscrites a la Direcció General de Farmàcia i Productes Sanitaris de la Conselleria de Sanitat.
  
Segona. Nombre de beques i duració
  
Es convoquen tres beques destinades a persones llicenciades en medicina i cirurgia o en farmàcia i cinc beques destinades a persones llicenciades en farmàcia, que exerciran les activitats objecte de les beques en la Direcció General de Farmàcia i Productes Sanitaris.
  
La duració d'estes beques comprendrà des de l'endemà de la notificació fins al 31.12.2004. Es faran efectives en la data de la incorporació de la persona adjudicatària.
  
Tercera. Dotació i pagament de les beques
  
Cada beca està dotada amb una dotació de 1.050 euros bruts mensuals, que està subjecta a les retencions que corresponen legalment.
  
L'import de cada beca es paga mensualment, després del certificat del director general de Farmàcia i Productes Sanitaris.
  
Quarta. Opció i formalització de sol·licituds
  
Cada sol·licitant només podrà optar a una de les beques convocades.
  
Els models d'impresos de sol·licitud s'adaptaran al que establix l'annex II. Les persones interessades han de presentar la sol·licitud junt a la documentació que s'indica tot seguit en el Registre General de la Conselleria de Sanitat (c/ del misser Mascó, núm. 31, de València), o l'han de tramitar de qualsevol de les maneres que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú:
  
- Fotocòpia confrontada o compulsada del document nacional d'identitat.
  
- Currículum vitae, en el qual s'indicarà l'experiència professional, idiomes, beques obtingudes, etc., i en s'hi faran constar les dades personals, data i lloc de naixement, adreça actual, telèfon (del domicili i, si és el cas, mòbil) i una foto de grandària carnet del sol·licitant.
  
- Fotocòpia confrontada o compulsada del títol de llicenciat/a en medicina i cirurgia o en farmàcia o del document acreditatiu d'haver abonat els drets d'expedició del dit títol.
  
- Fotocòpia confrontada o compulsada del certificat acadèmic personal dels estudis de medicina i cirurgia o de farmàcia.
  
- Documents que acrediten la possessió de títols, cursos i mèrits que figuren en el currículum. Perquè siguen tinguts en compte en la baremació, se'n requerirà l'acreditació mitjançant la presentació de fotocòpies confrontades o compulsades dels documents oficials corresponents.
  
- Declaració jurada de no tindre concedida qualsevol altra beca o ajuda per a esta activitat o una de semblant i d'estar al corrent de les obligacions fiscals i davant la Seguretat Social.
  
- Altres documents que l'aspirant considere d'interés.
  
Les sol·licituds s'adreçaran al director general de Farmàcia i Productes Sanitaris, carrer del misser Mascó, núm. 31, 46156 València.
  
Cinquena. Termini de presentació de les sol·licituds
  
El termini de presentació de les sol·licituds serà de 15 dies hàbils comptadors des de l'endemà de la publicació d'esta convocatòria en el Diari Oficial de la Generalitat Valenciana.
  
Sisena. Selecció
  
1. Comissió avaluadora
  
Es constituïx la comissió avaluadora, que estarà presidida pel director general de Farmàcia i Productes Sanitaris i estarà composta:
  
1.1 Per a les beques d'ordenació de productes sanitaris, de programes especials de farmacovigilància i de sistema de vigilància de productes sanitaris, pels membres següents:
  
- José E. Clérigues Belloch, cap de l'Àrea de Farmàcia i Productes Sanitaris
  
- Julio Muelas Tirado, cap del Servici d'Ordenació i Control del Medicament
  
- Antonio Gordillo Fernández, cap de la Secció de Productes Sanitaris
  
- Pilar Viedma Gil de Vergara, cap de la Secció d'Assistència Farmacèutica
  
- Eliseo González Abellán, cap de la Secció d'Inspecció d'Indústries Farmacèutiques
  
- María J. Navarro Gosálbez, tècnica superior de farmacovigilància
  
1.2 Per a les beques de prestació farmacèutica sociosanitària i de prestació farmacèutica en atenció primària i especialitzada, pels membres següents:
  
- José E. Clérigues Belloch, cap de l'Àrea de Farmàcia i Productes Sanitaris
  
- José L. García Herrera, cap del Servici de Provisió i Assistència Farmacèutica
  
- Carmen Albelda Puig, tècnica superior de prestacions farmacèutiques
  
- M. de las Aguas Vivas Cogollos Santamans, tècnica superior de prestacions farmacèutiques
  
Actuarà com a secretari el membre de la comissió avaluadora pertanyent a la unitat a què s'assigna la beca.
  
1.3 Per a les beques d'organització i anàlisi de la visita mèdica en atenció primària i especialitzada, pels membres següents:
  
- José E. Clérigues Belloch, cap de l'Àrea de Farmàcia i Productes Sanitaris
  
- Un tècnic superior de l'Àrea de Farmàcia i Productes Sanitaris
  
- Un representant del Servici d'Ordenació i Control del Medicament
  
- Un representant del Servici de Provisió i Assistència Farmacèutica
  
- Un representant del Servici de Prestacions Complementàries
  
- Un representant dels servicis territorials
  
El tècnic superior de l'Àrea de Farmàcia i Productes Sanitaris i els representants de les unitats esmentades seran designats/as pel cap de l'Àrea de Farmàcia i Productes Sanitaris. Actuarà com a secretari el representant dels servicis territorials.
  
El director general de Farmàcia i Productes Sanitaris, a proposta de la comissió avaluadora, es reserva la facultat de deixar deserta, totalment o parcialment, l'adjudicació de les beques convocades.
  
L'òrgan que concedix les beques es reserva també la facultat d'interpretar el contingut d'estes bases.
  
2. Procediment de selecció
  
La selecció dels becaris s'efectuarà mitjançant la suma de la puntuació obtinguda, fins a un màxim de 100 punts, en dos fases:
  
Primera. Valoració dels mèrits al·legats, fins a un màxim de 60 punts, amb l'aplicació del barem següent:
  
A. Coneixements de valencià: fins a un màxim de 3 punts segons els nivells de coneixements de valencià establits per la Junta Qualificadora de Coneixements de Valencià, d'acord amb l'escala següent:
  
Nivell oral: 0'75 punts
  
Nivell elemental: 1'50 punts
  
Nivell mitjà: 2'25 punts
  
Nivell superior: 3 punts
  
B. Coneixements d'altres idiomes oficials de la Unió Europea: fins a 3 punts.
  
C. Expedient acadèmic: es valorarà segons la qualificació mitjana, fins a 15 punts.
  
D. Coneixements acreditats d'informàtica: fins a 9 punts.
  
E. Valoració de l'experiència professional i aspectes curriculars relacionats amb l'activitat objecte de la beca: fins a 30 punts.
  
Segona. Realització d'una entrevista o d'una prova escrita, a elecció de la comissió avaluadora, després de la valoració dels mèrits al·legats en la fase primera
  
La prova escrita, que faran tots els sol·licitants el mateix dia i a la mateixa hora, serà diferent per a cada una de les beques convocades, i constarà de preguntes, tipus test, relacionades amb l'ordenació de productes sanitaris, els programes especials de farmacovigilància, el sistema de vigilància de productes sanitaris, l'organització i l'anàlisi de la visita mèdica en atenció primària i especialitzada, la prestació farmacèutica sociosanitària i la prestació farmacèutica en atenció primària i especialitzada, i es valorarà fins a un màxim de 40 punts.
  
El temps de duració d'esta prova, i també la penalització de les omissions i de les errades, seran determinats per la comissió avaluadora immediatament abans de començar-la segons la dificultat.
  
En el cas que la prova escrita siga substituïda per l'entrevista personal, es valorarà, igualment, fins a un màxim de 40 punts.
  
3. Resolució de la convocatòria
  
Es faculta el director general de Farmàcia i Productes Sanitaris per a dictar una resolució en el termini màxim de 10 dies hàbils comptadors des de l'endemà de l'acabament del termini de presentació de sol·licituds.
  
Es publicarà la llista d'aspirants per orde de la puntuació obtinguda en el tauler d'anuncis de la Conselleria de Sanitat (c/ del misser Mascó, 31, València). Esta llista es constituirà com a borsa de reserva, per al cas que es produïsca alguna renúncia o abandó.
  
La Direcció General de Farmàcia i Productes Sanitaris convocarà les persones adjudicatàries per a la signatura del document de notificació i acceptació, que haurà d'efectuar-se en un termini no superior a 10 dies hàbils des de la data de l'acceptació per part dels adjudicataris.
  
Setena. Obligacions, incidències i tutoria dels becaris
  
Quant a les obligacions dels beneficiaris, s'aplica l'article 47 del Text Refós de la Llei de la Hisenda Pública de la Generalitat Valenciana.
  
La beca és incompatible amb qualsevol altra beca o ajuda que es concedisca per a esta activitat o una de semblant. La infracció d'esta regla deixarà sense efecte la beca.
  
La condició de becari o becària no genera cap relació laboral ni administrativa amb la Generalitat Valenciana.
  
Els becaris, si és procedent, hauran de presentar la documentació acreditativa del compliment de les seues obligacions fiscals i amb la Seguretat Social, i de tindre cobertura sanitària.
  
El director general de Farmàcia i Productes Sanitaris resoldrà les incidències que es produïsquen durant el període de les beques, i podrà deixar-les sense efecte, després de l'audiència del la persona interessada, en el cas d'incompliment de les obligacions per part del becari o quan no faça l'activitat que haja motivat la concessió o deixe de tindre els requisits exigits.
  
La Direcció General de Farmàcia i Productes Sanitaris també ordenarà les activitats dels becaris, la dedicació dels quals a les línies de treball que se'ls assigne serà de 37,30 hores setmanals.
  
Davant les incidències, renúncies, abandons o incompliments que deixen vacant cap de les beques, es procedirà a cobrir-la segons l'orde establit en la bossa de reserva que resulte del procés de selecció.
  
Les funcions i tasques del tutor o la tutora per a les beques concedides en ordenació de productes sanitaris, en programes especials de farmacovigilància, en control farmacèutic i en sistema de vigilància de productes sanitaris, en la Direcció General de Farmàcia i Productes Sanitaris, seran:
  
1) Per a ordenació de productes sanitaris
  
- Proporcionar coneixements sobre la normativa relacionada
  
- Coordinar i controlar l'execució dels processos administratius relacionats
  
- Coordinar i controlar la gestió de les bases dades relacionades
  
2) Per a programes especials de farmacovigilància
  
- Programa FEDRA
  
- Programa de seguiment de medicaments de control especial
  
3) Per a sistema de vigilància de productes sanitaris
  
- Proporcionar formació en normativa i gestió del sistema de vigilància de productes sanitaris
  
4) Per a prestació farmacèutica sociosanitària
  
- Proporcionar coneixements sobre la normativa relacionada
  
- Coordinar i controlar l'execució dels processos administratius relacionats
  
- Coordinar i controlar la gestió de les bases de dades relacionades
  
5) Per a prestació farmacèutica en atenció primària i especialitzada
  
- Proporcionar coneixements sobre la normativa relacionada
  
- Coordinar i controlar l'execució dels processos administratius relacionats
  
- Coordinar i controlar la gestió de les bases de dades relacionades
  
6) Per a organització i anàlisi de la visita mèdica en atenció primària i especialitzada
  
- Proporcionar coneixements sobre la normativa relacionada
  
- Coordinar i controlar l'execució dels processos administratius relacionats
  
- Coordinar i controlar la gestió de les bases de dades relacionades
  
Periòdicament el tutor comprovarà i avaluarà l'aprofitament de la formació.
  
Huitena. Certificat acreditatiu
  
En acabar el període de la beca, i després de l'informe d'assistència, aprofitament i aptitud, el director general de Farmàcia i Productes Sanitaris n'estendrà un certificat.
  
ANNEX II
  
Sol·licitud de beca per a la realització de pràctiques
  
professionals de llicenciats en medicina i cirurgia
  
o llicenciats en farmàcia en la Direcció General
  
de Farmàcia i Productes Sanitaris
  
Nom - adreça - localitat - DP - DNI - telèfon de casa - telèfon mòbil ?. S'ha publicat l'Orde de 7 de juny de 2004, del conseller de Sanitat, per la qual convoca huit beques per a pràctiques professionals en la Direcció General de Farmàcia i Productes Sanitaris de la Conselleria de Sanitat, dues en ordenació de productes sanitaris, una en programes especials de farmacovigilància, una en sistema de vigilància de productes sanitaris, dues en organització i anàlisi de la visita mèdica en atenció primària i especialitzada, una en prestació farmacèutica sociosanitària i una altra en prestació farmacèutica en atenció primària i especialitzada. Segons les condicions establides en les bases, em compromet a acceptar les bases i a assistir i participar plenament en els programes de treball que siguen establits, en el cas de ser-ne adjudicatari o adjudicatària. Declare que totes les dades personals, acadèmiques i professionals indicades en l'escrit són certes, i adjunte la documentació següent:
  
- Fotocòpia confrontada o compulsada del document nacional d'identitat.
  
- Currículum vitae, en el qual s'indica l'experiència professional, idiomes, beques obtingudes, etc., i s'hi fan constar les dades personals, data i lloc de naixement, adreça actual, telèfon (del domicili i, si és el cas, mòbil) i una foto de grandària carnet.
  
- Fotocòpia confrontada o compulsada del títol de llicenciat o llicenciada en medicina i cirurgia o en farmàcia o del document acreditatiu d'haver abonat els drets d'expedició del títol.
  
- Fotocòpia confrontada o compulsada del certificat acadèmic personal dels estudis de medicina i cirurgia o de farmàcia.
  
- Fotocòpia confrontada o compulsada dels documents que acrediten la possessió de títols, cursos i mèrits que figuren en el currículum.
  
- Memòria descriptiva de l'experiència professional.
  
- Declaració jurada de no tindre concedida qualsevol altra beca o ajuda per a esta activitat o una de semblant i d'estar al corrent de les obligacions fiscals i de la Seguretat Social.
  
SOL·LICITE
  
Que s'admeta esta sol·licitud de participació en la convocatòria a fi d'optar a la beca de:
  
- organització i anàlisi de la visita mèdica
  
- ordenació de productes sanitaris
  
- farmacovigilància
  
- prestació farmacèutica sociosanitària
  
- prestació farmacèutica en atenció primària i especialitzada
  
- sistema de vigilància de productes sanitaris
  
 (marqueu una sola opció).
  
Lloc, data i signatura de la persona interessada
  
Direcció General de Farmàcia i Productes Sanitaris